**Felhívás- tájékoztatás**

Tisztelt Ingatlantulajdonosok!

Kérem olvassák el és tartsák be az alábbi előírásokat!

**1.)Zöldfelületek rendben tartása**

**Kérek minden ingatlantulajdonost/ ingatlanhasználót, hogy az ingatlana előtti zöldterületet a közút szegélyéig legyen szíves rendezetten, és tisztán tartani!**

Ezt a kötelezettséget az alábbi jogszabályok előírják:

A helyi közutak kezelésének szakmai szabályairól szóló 5/2004. (I. 28.) GKM rendelet

 „3.2.2. A járda, a gyalogút, valamint a kerékpárút tisztántartása így rendelkezik:

a) A járda, a gyalogút, a kerékpárút, valamint a gyalog- és kerékpárút tisztítása során ügyelni kell arra, hogy azok burkolata ne rongálódjék meg.

b) Ha jogszabály másként nem rendelkezik, ***az ingatlan tulajdonosának (kezelőjének, használójának) kell gondoskodnia az ingatlan előtti járdaszakasz*** (járda hiányában 1 m széles területsáv, illetve ha a járda mellett zöldsáv is van, az úttestig terjedő teljes terület), ***valamint a járdaszakasz melletti nyílt árok és ennek műtárgyai tisztántartásáról, a csapadékvíz zavartalan lefolyását akadályozó anyagok eltávolításáról.***

c) A szórakozó, a vendéglátó és az elárusítóhelyek, üzletek előtti járdaszakaszt a nyitvatartás ideje alatt - a közútkezelő és a helyiséget használó eltérő megállapodásának hiányában - a használó köteles tisztántartani.

d) Ingatlanhoz nem csatlakozó burkolt járda, lépcső, lejtő, gyalogút, valamint a közcélú zöldterületeken átvezető és az ezek körüli burkolt gyalogutak és sétányok tisztántartásáról, hóeltakarításáról és síkosságmentesítéséről a helyi közút kezelője gondoskodik.”

Nyírkarász Község helyi környezetének védelméről és köztisztaság helyi szabályairól szóló 10/2015 (X.29.) önkormányzati rendelet

2.§(1) ***Az egyes ingatlanok tisztántartásáról, szemét és gyommentesítéséről az ingatlan tulajdonosa, kezelője, az ingatlan tényleges használója (haszonélvező, használó, bérlő, albérlő, szívességi használó) köteles gondoskodni.***

 Az ingatlan tulajdonosának kötelessége ingatlanán a ***rendszeres rovar- és rágcsálóirtás***ról való gondoskodás.

 Az ingatlan tulajdonosa (kezelője, használója) köteles gondoskodni az ingatlanhoz kapcsolódó járdaszakasz és a zöld sáv teljes területének a tisztán tartásáról, a járdára került hó eltakarításáról, a síkosság-mentesítésről, továbbá a járda és az út közötti kiépített, vagy kiépítetlen terület gondozásáról, tisztán tartásáról, szemét- és gyommentesítéséről.

 Intézmények, szórakozóhelyek, vendéglátó-ipari egységek, kereskedelmi üzlethelyiségek és más elárusító helyek előtti járdaszakasz tisztán tartása, hó- és síkosság-mentesítése a létesítményt üzemeltetőjének (tulajdonos, használó) a kötelessége, függetlenül attól, hogy a szennyeződés üzleti tevékenységből keletkezett-e, vagy sem.

3.§(4) Az ingatlan tulajdonosa köteles megakadályozni minden olyan szennyeződést, amely ingatlanáról a település szilárd burkolatú útjaira kerülhet. Azon ingatlan tulajdonosa, akinek ingatlanáról a település szilárd burkolatú útjaira szennyeződés (sár, törmelék, stb.) kerül, köteles azt maradéktalanul eltávolítani.

Az önkormányzat dolgozói a közös használatú területeket folyamatosan fűkaszalják, az eldobott hulladékot, szemetet összegyűjtik. ***Kérem, ne dobja el senki a szemetet!***

*A köztisztaság mindannyiunk közös érdeke, óvjuk környezetünket!*

**2.)** **Parlagfűírtás / Közérdekű védekezés belterületen**

***Különösen kiemelt gondot kell fordítani ebben a nyári időszakban a parlagfű írtására.*** A parlagfű az egyik legerősebben allergén gyomnövényünk. Egy nyáron többször is irtani kell.

Az írtási kötelezettséget az alábbi jogszabályok írja elő:

Az élelmiszerláncról és hatósági felügyeletéről szóló 2008. évi XLVI. törvény (továbbiakban: Éltv.) 17. § (4) bekezdése kimondja: „**A földhasználó köteles az ingatlanon a parlagfű virágbimbójának kialakulását megakadályozni, és ezt követően ezt az állapotot a vegetációs időszak végéig folyamatosan fenntartani.**” A jogszabály változott, tehát fontos, hogy a földtulajdonosoknak ez a kötelezettsége már nemcsak július 1-től áll fenn, hanem az egész vegetációs időszak alatt.

A közérdekű védekezést belterületen a 221/2008. (VIII.30.) Korm.rendelet 1.§ (1) bekezdés b) pontja szerint a jegyző rendeli el.

**A jegyző köteles hatósági eljárást kezdeni azon ingatlanhasználókkal szemben**, akik a parlagfű elleni védekezési kötelezettségüknek nem tesznek eleget. A helyszíni ellenőrzésről az ügyfelet nem szükséges értesíteni. A helyszínen felvett jegyzőkönyv szolgál alapjául a növényvédelmi bírság kiszabásához.

Az Éltv. 60. § (1) bekezdés c) pontja alapján növényvédelmi bírságot kell kiszabni azzal szemben, aki a parlagfű elleni védekezési kötelezettségét elmulasztja. A növényvédelmi bírság alapja a parlagfűvel fertőzött terület nagysága. A bírság mértéke belterületen igen magas, 15.000 Ft-tól 5.000.000 Ft-ig terjed.

***Kérem a lakosságot/ ingatlanhasználót, hogy hatósági felszólítás nélkül is tegyen meg mindent egészséges környezetünkért!*** *Tegyen eleget a parlagfűírtással kapcsolatos törvényi kötelezettségének.*

**3.) Kövek a kerítés és az út között**

Mostanában egyre több helyen látható, hogy az egyes ingatlanok tulajdonosai köveket (vagy inkább sziklákat) helyeznek el az ingatlan előtti közterületen (féltvén a friss térkövet vagy a ház előtti füvesített területet), házak előtti zöldfelületeket lezárják.

*Felhívom a figyelmet, hogy saját kedvére átalakításokat senki nem végezhet az utcán, mert az közterület, a kövek, sziklák közterületi elhelyezése teljességgel szabálytalan, így ezúton is megkérek mindenkit, hogy azokat távolítsa el a háza elől. Egyes átalakításokhoz minden esetben engedélyt kell kérni a közút kezelőjétől.*

*A közúti közlekedés veszélyeztetésének bűncselekményét is elkövetheti, aki köveket vagy láncot helyez el az útburkolat szélén. Tehát ez súlyos jogszabálysértés, hiszen valóban szűkíti az utat, ami akár komoly balesetek forrása is lehet, közlekedésbiztonságilag ez nem megengedhető.*

Sajnos nappal is akadhat olyan hirtelen adódó helyzet, amikor a lehúzódás elkerülhetetlen – akár kerékpárral, autóval közlekedők, gyalogosok-, de éjszaka ez fokozottan előfordulhat, ezért **kérem minden érintettet, hogy a zavaró tárgyakat távolítsa el az ingatlana elől mindannyiunk biztonsága érdekében.**

**4.) Közkifolyó/ közkút használata**

A víziközmű-szolgáltatásról szóló 2011. évi CCIX. törvény egyes rendelkezéseinek végrehajtásáról szóló 58/2013. (II.27.) Korm. rendelet 81.§ (1) bekezdése a közkutak működtetésével kapcsolatban az alábbiak szerint rendelkezik:

 „A közkifolyókon szolgáltatott ivóvizet - háztartási célú vízhasználatra - a közműves ivóvízellátásba be nem kötött vagy ivóvíz-szolgáltatás korlátozással érintett ingatlan lakói vehetik rendszeresen igénybe.”

*Tehát a közkutakat kizárólag háztartási célú használatra lehet igénybe venni azon lakosoknak, akiknek lakásába az ivóvíz nincs bekötve, vagy az ivóvíz-szolgáltatás korlátozás alá esik.*

Ezzel ellentétben sajnos nagyon sokan egyéb célokra (építkezés, locsolás, gépkocsi mosás, medence feltöltés) is igénybe veszik a közkutakat, akár gumicső, toldalék felszerelése mellett, így több m3 vizet elhasználva, mely szabálytalan közkúthasználatnak minősül.

Felhívom a lakosság figyelmét, **a közkifolyókról a vizet** **öntözésre, gépjárműmosásra, mezőgazdasági célokra használni tilos! Továbbá toldalék, gumicső felszerelése is tilos!**

A szabálytalan vízvételezőkkel szemben eljárás indulhat, és szankciók alkalmazására kerülhet sor.

**Kérem a közkifolyók használatának rendjét fentiek szerint legyenek szívesek betartani!**

*Nyírkarász, 2021. június 10.*

 *Szalmási József*

 *polgármester*